Döntöttem magam és a jobb életem mellett - Végh -Tóth Tímea - A futás esszenciája
Mit jelent számomra a mozgás?
A folyamatos fejlődést, hogy egyre jobbá és jobbá váljak. Azt látom, hogy az emberek vagy nagyon szeretik a futást vagy utálják. Én miért tartozom azok táborába, akik újra felfedezték a mozgás örömét, ezen belül a futást? Erre adhat választ az én történetem.
Szülés után pár hónappal azt éreztem, hogy valami nem kerek, nem voltam rendben magammal, ekkor iratkoztam be az első önismereti tréningre és elindultam az önismeret útján.
Ennek szoros következménye lett a fizikai intelligencia fejlesztése, elkezdtem tudatosabban sportolni, hiszen már tisztábban láttam, hogy mi való nekem. A jóga mellé heti 2 TRX óra jött, és több mint 2 évtized kihagyás után újra futócipőt húztam. A TRX és futás iránti szenvedélyem azóta is töretlen. Megtapasztaltam, hogy a tartós változáshoz bizony hetente legalább 3 alkalommal kell mozogni.
Négy éve történt mindez, hogy döntöttem és változtattam. Döntöttem magam és a jobb életem mellett. Kezdetben nekem is nagyon nehéz volt, igen tudom milyen az, amikor nincs kedvünk korán kelni, hogy futással indítsuk a napot. Amikor úgy érezzük, hogy nem megy még az a pár kilométer sem. Ami igazán átlendített, az az érzés, amit az erdei futások után tapasztaltam.
Csodaként élek meg minden alkalmat kint a természetben, hiszen segít kiszakadni a mindennapokból, egyedül lehetek a gondolataimmal, szabadnak érzem magam, és sikerélményt ad, hogy megcsináltam.
Merjünk segítséget kérni, mert úgy könnyebb.
Az egyik legjobb döntésem volt, hogy személyi edzőt kerestem, hiszen vele gyorsabban fejlődöm, folyamatosan motivál, és az erősítő edzések hatására a futási eredményeim is sokkal jobbak.
Kell egy nagy (reális) cél, ami megmozgat és átlendít a nehézségeken. Ha ez nincs, könnyebben feladjuk. Az én legközelebbi célom a Dunakanyar Félmaraton lefutása idén áprilisban. Ezért minden héten futok egy rövidebb (7-8 km) tempós és egy hosszabb (13-18 km) távot esőben, hóban, fagyban. Tehát olyan körülmények között is amit korábban el sem tudtam volna képzelni, hiszen tartom magam az edzéstervhez és a határidőkhöz. Ki kell olykor lépni a komfortzónából, hogy eredményesek legyünk.
Jelenleg heti 5 mozgás színesíti az életem, melyből a hastánc (ami 1 éve nagy szerelem) fantasztikusan kiegészíti a “keményebb” edzéseket és segít megőrizni a nőiességem, amit nagyon fontosnak tartok.
Tavaly létrehoztam Instagramon a timea_fitnessmom sport-motivációs oldalam, ahol célom megmutatni, hogy a futás és mozgás által anyaként is lehetünk fittek, energikusak, kiegyensúlyozottak.
A rendszeres sport sokkal többet ad a test formálásánál, egészség megőrzésénél. Egy eredményesebb, boldogabb, céltudatosabb élet felé visz.
Én is ezt vallom, hiszem, élem.
céledzésegészségéletmódfitnessfutásjógalélekmozgásnősikersport
PrevFizikai aktivitás = mentális egészség?
Tudod, mi az, amit nem teszel?Next
Dr. Barcsik Hajnalka